Club Alpin Italian

Ël Club Alpin Italian (o nomach CAI) a l'é la pì granda associassion ëd passionà dla montagna che a-i é an Piemont.

L'idèja 'd fondé n'assossiassion për buté ansema j'alpinista italian a l'era nàita ant la ment ëd Quintino Sella, ai 12 d'agost dël 1863, an ocasion ëd la montà dël Viso fàita da chiel e da d'àutri alpinista e an pijand l'esempi da àutre associassion butà an pé an pais coma Àustria, Svìssera e Anghiltèra, con l'Alpine Club ëd Londra.
La fondassion a-i é staje a un bòt dël dòp mesdì dël 23 d'otóber dël 1863, ant ël Castel dël Valentin a Turin. Prim president a l'é stàit Bartolomeo Gastaldi, peui 'dcò president tra 'l 1864 e 'l 1872.

Ël CAI a l'ha avù soa prima sede legal a Turin, peui tramudà a Milan andoa as treuva ancora al di d'ancheuj.

Dòp la prima guèra mondial ël CAI a l'é unisse a la Società dj' Alpinista Tridentin (dël 1920) e a la Società Alpin-a dle Giulie; dël 1931 a l'é stàita arconossua coma session dël CAI la Società dj'"Escursionista Milanèis".

A Turin a-i é ancora adess la sede social al Mont dij Capussin andoa a-i é 'dcò la Biblioteca Nassional ëd la Montagna.

A son pì 'd 700 j'arfugi, ij bivach e d'àutre struture controlà dal CAI. Le session a son meno 'd 500 antramentre che pì ancora a son le sotsession.

Ancheuj a son vàire le session che a organiso scòle e cors d'alpinism për spantié l'amor e la conossensa dla montagna sensa dësmentié la sicurëssa. A son famose le scòle d'alpinism nassùe dòp la fondassion dël CAI, gropà a la session ëd Turin coma la Giusto Gervasutti, adess scòla nassional, la Boccalatte e la Motti.

Ël CAI a l'ha soa arvista che a seurt minca mèis, lë Scarpon, ch'a veul anformé ij sòcio dzora tut lòn ch'a càpita ant ël mond ëd la montagna.

Categorìa:Spòrt an Italia
Categorìa:Spòrt a Turin